SKRIFTLIG FORESPØRGSEL E-3976/00

af Cristiana Muscardini (UEN) til Kommissionen

(20. december 2000)

Om: Monopol inden for idræt og anerkendelse af eksamensbevis som sportstekniker

Med dekret 115/92 og 319/94 har Italien gennemført direktiv 89/48/EØF(1) og 92/15/EØF(2) om indførelse af en generel ordning for anerkendelse af eksamensbeviser med henblik på at lette adgangen til lovregulerede erhverv.

Artikel 22, stk. 13, i dekret 286/1998 fastsætter, at italienske arbejdstagere og arbejdstagere fra lande uden for EU kan ansøge om anerkendelse af beviser på en erhvervsuddannelse, der er erhvervet i udlandet, såfremt der ikke er indgået særlige aftaler med oprindelseslandene, og at Arbejds- og Socialministeriet efter at have hørt den centrale beskæftigelseskommision træffer afgørelse om anerkendelse af kvalifikationerne. I artikel 27, stk. 1, hedder det, at der er adgang for udlændinge med henblik på varetagelse af enhver form for erhvervsmæssig idrætsaktivitet i italienske idrætsforbund, jf. lov 91 af 23.3.1981. Liberaliseringen af markedet for idrætserhverv må betragtes som en positiv udvikling, der desværre er præget af selvmodsigelser, eftersom Den Italienske Olympiske Komité (CONI) f.eks. stadig forbyder formanden for Det Italienske Sportsteknikerforbund (som ikke er medlem af CONI) at udøve sit erhverv i Italien og dermed også i de andre EU-lande.

1. Mener Kommissionen ikke, at CONI, der har monopol på godkendelse af idrætsprofessioner, handler i modstrid med princippet om mangfoldighed inden for erhvervsuddannelserne?

2. Er det foreneligt med EU's bestemmelser, at der findes et monopol i sportssektoren med eget retssystem, egne sundhedsregler (jf. brugen af forbudte lægemidler) og en erhvervsregulering, som udelukker enhver mulighed for erhvervsudøvelse for personer, der ikke er medlemmer?

3. Hvordan vil Kommissionen retfærdiggøre en forskelsbehandling, som reelt eksisterer mellem tredjelandsstatsborgere, som har erhvervet deres eksamensbeviser i udlandet, og italienske statsborgere, som har erhvervet deres beviser ved at arbejde i Italien eller andre EU-lande?

4. Hvilke initiativer vil Kommissionen træffe for at sikre, at det indre marked virkelig eksisterer inden for idrætten?

(1) EFT L 19 af 24.1.1989, s. 16.

(2) EFT L 209 af 24.7.1992, s. 25.

Svar afgivet af Frederik Bolkestein på Kommissionens vegne

(27. februar 2001)

I medfør af EF-traktatens artikel 149 (tidligere artikel 126) påligger ansvaret for undervisningens indhold og tilrettelæggelsen af uddannelsessystemet medlemsstaterne. Kommissionen er derfor ikke kompetent til at udtale sig om dette forhold og rejse tvivl om valg, der udelukkende er de italienske myndigheders kompetence.

At en virksomhed har en dominerende markedsposition er i sig selv ikke i strid med fællesskabsretten, hvad der derimod er forbudt, er utilbørlig udnyttelse af denne dominerende stilling. Kommissionen opfordrer det ærede parlamentsmedlem til at fremlægge oplysninger, der kan støtte den i sin afgørelse, om CONI kan betragtes som en virksomhed, om den har en dominerende stilling, samt i givet fald, om CONI misbruger denne stilling.

Anmodninger om anerkendelse af eksamensbeviser fra tredjelandsstatsborgere eller fra italienske statsborgere, som har erhvervet deres beviser ved at arbejde i Italien henhører ikke under Fællesskabets kompetence. Behandlingen af sådanne ansøgninger henhører udelukkende under de italienske myndigheders kompetence.

Derimod finder fællesskabsretten anvendelse, når en italiensk statsborger har erhvervet sit eksamensbevis i en anden medlemsstat og nu søger dette anerkendt i Italien. Der er dog til dato ikke blevet klaget til Kommissionen over sådanne tilfælde. Kommissionen har imidlertid for nylig konstateret, at Italien endnu ikke har gennemført Rådets direktiv 92/51/EØF af 18. juni 1992 om anden generelle ordning for anerkendelse af erhvervsuddannelser til supplering af direktiv 89/48/EØF, der supplerer direktiv 89/48/EØF, for så vidt angår erhverv omfattet af den italienske lov nr. 91 af 23. marts 1981 vedrørende bestemmelserne for forholdet mellem virksomheder og professionelle sportsfolk. Kommissionen har indledt overtrædelsesprocedure over for Italien.

Generelt set er det ikke Kommissionens indtryk, at det indre marked fungerer dårligt på den sportslige sektor, og den agter derfor ikke at træffe nogen specielle initiativer i denne sammenhæng.